O **dubstep** é un xénero musical dentro da música dance e electrónica que xurdiu en South London, Inglaterra. Xurdiu a finais da década de 1990 como unha evolución doutros estilos como o 2-step garage, broken beat, drum and bass, jungle, dub e reggae. No Reino Unido, as súas orixes atópanse no crecemento do son xamaicano na escena musical a comezos de 1980.

As primeiras mostras de Dubstep foron publicadas no 2001. Tratábase de mesturas instrumentais, escuras e experimentais de producións de 2-step garage, feitas coa intención de incorporar os elementos funky do breakbeat ou os trazos máis escuros do drum and bass no propio 2-step. Estas mesturas aparecían como cara B dos sinxelos de 2-step da época. No 2001, esta e outras variedades de música *garage* escura comezaron a ser amosadas no club nocturno londiniense Plastic People, nas noites chamadas "Forward" (tamén estilizado como FWD>>), que serían considerablemente influentes para o desenvolvemento do dubstep. O termo "dubstep" como denominación dun xénero musical comezou a empregarse arredor do 2002 por selos discográficos como Big Apple, Ammunition e Tempa, intre no cal as tendencias estilísticas presentes nas mesturas comezaron a facerse máis remarcables e distintivas en relación ó xénero orixinal, o 2-step, así como o grime, son co que nas súas orixes o dubstep tamén gardou unha estreita relación.

Un temperán seguidor do son foi o DJ da emisora BBC Radio 1, John Peel, quen comezou a programalo a partir de 2003. No 2004, o derradeiro ano do seu programa, os seus oíntes votaron a Distance, Digital Mystikz e Plastician (anteriormente coñecido como Plasticman) no seu top 50 do ano. O dubstep comezou a espallarse alén dunha pequena escena local cara a finais de 2005 e comezos de 2006. Unha boa cantidade de páxinas web adicadas ó xénero comezaron a xurdir, axudando ó crecemento da escena. Ó mesmo tempo, o xénero empezou a recibir unha importante cobertura en revistas musicais como *The Wire* e en publicacións *online* como Pitchfork Media, que comezou un apartado regular chamado *The Month In: Grime/Dubstep*. O interese no dubstep medrou dende que a DJ de BBC Radio 1 Mary Anne Hobbs comezara a promocionalo cun programa adicado soamente a este son (titulado "Dubstep Warz") en xaneiro de 2006.

Cara a finais da década de 2000, o xénero pasou a ter un importante éxito comercial no Reino Unido, aumentando progresivamente o número de sinxelos que entraban nas listas de éxitos de música popular. Os xornalistas e os críticos musicais tamén chamaron a atención sobre a influencia do dubstep sobre o traballo de numerosos artistas de música pop. Nesta época, os produtores comezaron a fusionar elementos do dubstep orixinal con outras influencias, creando xéneros de fusión como o máis lento e experimental post-dubstep.

Notas
-----

1. ↑  AllMusic - Dubstep "Absorbed and transfigured elements of techno, drum'n' bass and dub"
2. 1 2  Reynolds, S.(2012),*Energy Flash: A Journey Through Rave Music and Dance Culture,* Perseus Books; Reprint edition (5 Jan 2012), pages 511–516, (ISBN 978-1-59376-407-4).
3. ↑  The Big Big Sound System Splashdown, New Musical Express, 21 de febreiro de 1981, ISSN 00286362.
4. ↑  IMO Records "Hatcha Biography" Arquivado 12 de xaneiro de 2012 en Wayback Machine. *IMO Records*, Londres, 17 de outubro.
5. ↑  "Keeping It Peel: Festive 50s – 2004". *BBC Radio One*. BBC. Consultado o 27 de agosto de 2012.
6. ↑  Wilson, Michael (1 de novembro de 2006). "Bubble and Squeak: Michael Wilson on Dubstep". *Artforum International*. Consultado o 27 de agosto de 2012.
7. ↑  de Wilde, Gervase (14 de outubro de 2006). "Put a Bit of Dub in Your Step". *The Daily Telegraph* (Londres: Telegraph Media Group). Consultado o 27 de agosto de 2012.
8. ↑  O'Connell, Sharon (4 de outubro de 2006). "Dubstep". *Time Out London*. Time Out Group. Arquivado dende o orixinal o 29 de xullo de 2012. Consultado o 27 de agosto de 2012.
9. ↑  Clark, Martin (16 de novembro de 2006). "The Year in Grime and Dubstep". *Pitchfork Media*. Arquivado dende o orixinal o 28 de maio de 2020. Consultado o 27 de agosto de 2012.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Dubstep***  |

### Ligazóns externas

* GetDarker Revista onlin con entrevistas, artigos, fotos e vídeos.
* 10 Years of ... DubstepArquivado 19 de abril de 2012 en Wayback Machine. por Drowned in Sound
* The Month In: Grime/Dubstep Columnas de Martin Clark en Pitchfork Media

|  |  |
| --- | --- |
| Control de autoridades | 
* Wd: Q20474
* FAST: 1893567
* LCCN: sh2011005688

 |